Vaasalainen Susanna Koski voitti niukasti kokoomusnuorten neuvoa-antavan jäsenäänestyksen uudesta puheenjohtajasta.

Kokoomuksen nuorten liitto on valinnut uudeksi puheenjohtajakseen 28-vuotiaan Susanna Kosken. Koski on Pohjanmaan kokoomuksen puheenjohtaja, Vaasan kaupunginvaltuutettu ja hallintotieteiden maisteri.

Valintaa edelsi kokoomusnuorten ensimmäistä kertaa järjestämä neuvoa-antava jäsenäänestys puheenjohtajasta. Jäsenäänestyksen äänet laskettiin ja tulos julkistettiin lauantaina nuorten Tampereen liittokokouksessa.

Susanna Koski sai 210 ääntä. Raumalainen 23-vuotias Matias Marttinen sai 201 ääntä. 22 ääntä hylättiin.

Täpärästi toiseksi jäänyt Matias Marttinen kertoi tämän jälkeen Verkkouutisille, että hän noudattaa jäsenäänestyksen tahtoa eikä ole vaalissa ehdolla.

– Toivon Susannalle onnea ja menestystä erittäin haastavaan tehtävään. Toivon, että hän ottaa myös minun sankat kannattajajoukkoni liiton työhön mukaan, Matias Marttinen sanoo.

Susanna Koski sanoi valintansa jälkeen Marttista kiistatta yhdeksi lahjakkaimmaksi kokoomusnuorista, jonka edessä on poliittinen tulevaisuus.

– Kuitenkaan yksikään puheenjohtaja ei voi olla vain puolen liiton puheenjohtaja. Meillä on valtavasti töitä tehtävänä yhdessä, ja siihen tarvitaan teitä jokaista, Susanna Koski totesi nuorten kokoukselle kiitospuheessaan.

Susanna Koskesta tuli kokoomusnuorten historian ensimmäinen naispuolinen puheenjohtaja. Häntä ennen järjestön johdossa on ollut nainen vain virkaatekevänä neljän kuukauden ajan.

Liiton entinen puheenjohtaja Wille Rydman onnitteli Koskea Facebookissa todeten, että ”kokoomusnuoret saa Vaasan Thatcherista rohkean jatkajan erinomaiselle oikeistolinjalleen”.